Lempeää arjen alkua ja loiskuvaa käsienpesua! - Apteekki
Monella lapsella on edessään jännät hetket: loma loppuu ja koulut tai päiväkodit alkavat.
Miten paljon uusia asioita onkaan edessä!
Vanhemmat jännittävät usein syysarjen aloitusta yhdessä lastensa kanssa. Samalla mielessä saattaa kaihertaa pelko siitä, millaisen sairastelukierteen tämä syksy tuo tullessaan.
Täitä, kihomatoja, korvatulehduksia, oksennustautia, flunssaa, vesirokkoa…
Tiiviissä lapsiryhmissä taudeilla ja loisilla on oiva tilaisuus kiertää lapselta toiselle, mutta jonkin verran tartuntoja voidaan kuitenkin ehkäistä.
Ensinnäkin, käsiä kannattaa pestä tiiviisti. Hyvä käsihygienia auttaa ehkäisemään mm. flunssa- ja oksennustautitartuntoja.
Täitartuntoja voi puolestaan välttää, kun muistaa käyttää vain omaa harjaa ja hattua, letittää pitkät hiukset tai sitoa ne poninhännällä. Ehkäiseviä hoitotuotteitakin on tarjolla.
Vesirokolta ja influenssalta sekä pneumokokin aiheuttamilta sairauksilta voi suojautua rokotuksilla.
Jos joku tauti kuitenkin tarttuu, on tärkeää hoitaa lasta levolla ja lempeydellä ja ehkäistä tartunnan leviäminen.
Tarvittaessa kipua voidaan lääkitä, mutta vain lapsille tarkoitetuilla lääkkeillä. Aikuisten lääkkeitä lapsille ei saa antaa.
Kodin lääkekaappiin kannattaakin varata ennalta ainakin lapselle sopivaa kipu- ja kuumelääkettä, nenän avaavaa suihketta sekä elektrolyyttiliuosta vatsatautien varalle.
Apteekeissa työskentelevät tuhannet äidit ja isät tietävät kyllä, millaista lapsiperheen syksy voi olla. Kysy siis rohkeasti apua!
Yhdessä tästäkin selvitään <3